林叔和見訪道舊感歎因以爲贈
作者：葉適
朝代：宋

paragraphs: 與子異州壤，取友四十年。
狂心蚤探索，出語乾道前。
向來朱建安，拊手笑淵源。
小心承父昆，刻意睎回騫。
不求壠斷登，有路直如絃。
計其所不爲，敵富逾百千。
衆駿跨險遠，獨鵠超眇綿。
謂當共驂服，可以爭聯翩。
誰知竟大謬，寸影孤雲邊。
南省無姓名，俛眉自愁煎。
家蔬僅掩豆，野蝗來蔽天。
過我城西偶，相視各華顛。
寒菊已收花，枯井未回泉。
人生寓地上，蟻垤交折旋。
中間較得失，區區等浮烟。
喜君佳兒姪，放筆追奔川。
許身若卧龍，斬蛟透重淵。
所虞氣力豪，未受規矩鎸。
過翁非止肖，奕世始稱賢。
從今掩蓬蓽，同賦歸來篇。